**Έκθεση της Κοινοβουλευτικής Επιτροπής Νομικών, Δικαιοσύνης και Δημοσίας Τάξεως για τις προτάσεις νόμου** **«Ο περί Δικαστηρίων (Τροποποιητικός) (Αρ. 3) Νόμος του 2022» και «Ο περί Απoνoμής της Δικαιoσύνης (Πoικίλαι Διατάξεις) (Τροποποιητικός) (Αρ. 3) Νόμος του 2022»**

|  |  |
| --- | --- |
| **Παρόντες**: |  |
| Νίκος Τορναρίτης, πρόεδρος | Γιώργος Κουκουμάς |
| Φωτεινή Τσιρίδου | Πανίκος Λεωνίδου |
| Νίκος Γεωργίου | Σωτήρης Ιωάννου |
| Άριστος Δαμιανού | Χαράλαμπος Θεοπέμπτου |
| Ανδρέας Πασιουρτίδης |  |

Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως μελέτησε τις πιο πάνω προτάσεις νόμου, οι οποίες κατατέθηκαν από την ίδια, σε δύο συνεδρίες της, που πραγματοποιήθηκαν στις 16 και 23 Νοεμβρίου 2022. Στην πρώτη συνεδρία της επιτροπής κλήθηκαν και παρευρέθηκαν ενώπιόν της ο Γενικός Εισαγγελέας της Δημοκρατίας, ο Πρόεδρος του Ανωτάτου Δικαστηρίου, η Υπουργός Δικαιοσύνης και Δημοσίας Τάξεως και εκπρόσωποι του Παγκύπριου Δικηγορικού Συλλόγου.

Σημειώνεται ότι στο στάδιο της συζήτησης των υπό αναφορά προτάσεων νόμου παρευρέθηκαν επίσης τα μέλη της επιτροπής κ. Χριστιάνα Ερωτοκρίτου και κ. Κωστής Ευσταθίου.

Σημειώνεται ότι η επιτροπή, για λόγους που προκύπτουν από τη σημασία και τους σκοπούς των προτεινόμενων νομοθετικών ρυθμίσεων, έκρινε σκόπιμη την κατά προτεραιότητα συζήτηση των προτάσεων νόμων, σύμφωνα με τις πρόνοιες του Κανονισμού 40Α του Κανονισμού της Βουλής των Αντιπροσώπων. Ειδικότερα, για τη συζήτηση των προτάσεων νόμου ολοκληρώθηκε η προβλεπόμενη στον Κανονισμό της Βουλής διαδικασία, αλλά, για επίσπευσή της, τα εν λόγω στάδια έχουν συμπτυχθεί.

Σκοπός της πρώτης πρότασης νόμου είναι η τροποποίηση του περί Δικαστηρίων Νόμου, ώστε να μετατεθεί η ημερομηνία έναρξης της ισχύος της επαναλειτουργίας των δύο ανώτατων δικαστηρίων, ήτοι του Ανωτάτου Συνταγματικού Δικαστηρίου και του Ανωτάτου Δικαστηρίου, από την 1η Ιανουαρίου 2023 στην 1η Ιουλίου 2023.

Σκοπός της δεύτερης πρότασης νόμου είναι η τροποποίηση του περί Απονομής της Δικαιοσύνης (Ποικίλαι Διατάξεις) Νόμου, ώστε να μετατεθεί η ημερομηνία έναρξης της ισχύος της επαναλειτουργίας των δύο ανώτατων δικαστηρίων, ήτοι του Ανωτάτου Συνταγματικού Δικαστηρίου και του Ανωτάτου Δικαστηρίου, από την 1η Ιανουαρίου 2023 στην 1η Ιουλίου 2023.

Ειδικότερα, οι προτεινόμενες ρυθμίσεις κρίνονται αναγκαίες, ώστε να δοθεί ο αναγκαίος χρόνος για στελέχωση τόσο των ως άνω αναφερόμενων δικαστηρίων όσο και των πρωτόδικων δικαστηρίων της Δημοκρατίας, με απώτερο στόχο τη διασφάλιση της αποτελεσματικής και εύρυθμης λειτουργίας του συστήματος απονομής της δικαιοσύνης.

Στο πλαίσιο της συζήτησης των υπό αναφορά προτάσεων νόμου από την επιτροπή, ο Πρόεδρος του Ανωτάτου Δικαστηρίου, υπογραμμίζοντας την ανάγκη ψήφισης των προτεινόμενων ρυθμίσεων, εξήγησε στην επιτροπή ότι τυχόν πλήρωση των θέσεων στο Ανώτατο Συνταγματικό Δικαστήριο, στο Ανώτατο Δικαστήριο και στο εφετείο από τους προέδρους επαρχιακών δικαστηρίων δημιουργεί αλυσιδωτά την ανάγκη πλήρωσης των κενών θέσεων Προέδρου Επαρχιακού Δικαστηρίου και συνακόλουθα την ανάγκη πλήρωσης των κενών θέσεων Ανώτερου Επαρχιακού Δικαστή και Επαρχιακού Δικαστή, που θα δημιουργηθούν λόγω του διορισμού των κατόχων αυτών στις ανώτερες, αντίστοιχα, θέσεις, διαδικασία που υπολογίζεται να ολοκληρωθεί σε περίπου επτά μήνες, δηλαδή έως τον Ιούλιο του 1923. Συναφώς, ο Πρόεδρος του Ανωτάτου Δικαστηρίου ανέφερε ότι η μετάθεση της ημερομηνίας έναρξης της ισχύος της επαναλειτουργίας των δύο ανώτατων δικαστηρίων είναι αναγκαία, ώστε να δοθεί ο απαραίτητος χρόνος για διορισμό και εκπαίδευση των διορισθέντων σε όλες τις βαθμίδες των δικαστηρίων της Δημοκρατίας δικαστών, καθώς και για να ολοκληρωθεί η διαδικασία διορισμού του αναγκαίου προσωπικού στη δικαστική υπηρεσία, η οποία υπολογίζεται να ολοκληρωθεί έως τον Ιούλιο του 1923.

Ο Γενικός Εισαγγελέας της Δημοκρατίας συμφώνησε με τους σκοπούς και τις επιδιώξεις των προτάσεων νόμου, τονίζοντας παράλληλα ότι η ρύθμιση της λειτουργίας των δικαστηρίων της Δημοκρατίας εμπίπτει στην αποκλειστική αρμοδιότητα της δικαστικής εξουσίας, συναφώς, αφ’ ης στιγμής ο Πρόεδρος του Ανωτάτου Δικαστηρίου επεξήγησε τους λόγους που καθιστούν επιτακτική την ανάγκη μετάθεσης της ημερομηνίας έναρξης της λειτουργίας των δύο ανώτατων δικαστηρίων, αυτοί πρέπει να γίνουν σεβαστοί.

Η Υπουργός Δικαιοσύνης και Δημοσίας Τάξεως συμφώνησε με τους σκοπούς και τις επιδιώξεις των προτάσεων νόμου, επισημαίνοντας ότι η μετάθεση της ημερομηνίας έναρξης της λειτουργίας των δύο ανώτατων δικαστηρίων αποτελεί αίτημα του Ανωτάτου Δικαστηρίου, το οποίο επιβαρύνεται με το μεγαλύτερο βάρος για την υλοποίηση της μεταρρύθμισης της ανώτατης βαθμίδας της δικαιοσύνης, και ως εκ τούτου πρέπει να γίνει σεβαστό και να δοθεί ο αναγκαίος χρόνος για στελέχωση των δικαστηρίων της Δημοκρατίας.

Ο Πρόεδρος του Παγκύπριου Δικηγορικού Συλλόγου με υπόμνημά του, που κατέθεσε στην επιτροπή την 31η Οκτωβρίου 2022, εξέφρασε τη διαφωνία του συλλόγου με τη μετάθεση της ημερομηνίας έναρξης της λειτουργίας των δύο ανώτατων δικαστηρίων, αναφέροντας ότι, κατά την άποψή του, υπάρχει επαρκής χρόνος μέχρι την 1η Ιανουαρίου 2023 για πλήρωση του μεγαλύτερου αριθμού των θέσεων δικαστών των δύο ανώτατων δικαστηρίων. Πρόσθετα, στο πλαίσιο της συζήτησης των προτάσεων νόμου από την επιτροπή, ο εκπρόσωπος του Παγκύπριου Δικηγορικού Συλλόγου ανέφερε ότι τυχόν παράταση της έναρξης λειτουργίας των δύο ανώτατων δικαστηρίων δημιουργεί πρόβλημα στην ασφάλεια δικαίου και εξέφρασε εκ νέου τη διαφωνία του συλλόγου με τις προτεινόμενες ρυθμίσεις.

Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως, αφού έλαβε υπόψη όλα όσα τέθηκαν ενώπιόν της, ομόφωνα εισηγείται στη Βουλή την ψήφιση των προτάσεων νόμου σε νόμους.

Σημειώνεται ότι, σε περίπτωση ψήφισης της πρώτης πρότασης νόμου σε νόμο, θα τροποποιηθεί ο τίτλος της, ώστε να αναφέρεται ως «Ο περί Δικαστηρίων (Τροποποιητικός) (Αρ. 4) Νόμος του 2022».

28 Νοεμβρίου 2022

Αρ. Φακ.: 23.02.063.182-2022

23.02.063.183-2022

ΑΦ/ΣΘ, ΠΧ/ΜΕ